Accident grav, miercuri seara, în județul Galați, în localitatea Tudor Vladimirescu. Un microbuz în care se aflau 10 persoane s-a răsturnat. În urma accidentului, o persoană a murit, iar alte patru au fost rănite, informează site-ul viata-libera.ro.
La fața locului au intervenit mai multe echipaje de pompieri, poliție și salvare.
"Cu puțin timp în urmă, ISU Galați a primit solicitarea prin Dispeceratul 112 să se deplaseze la un accident rutier în localitatea Tudor Vladimirescu. Este vorba de un microbuz de transport persoane răsturnat pe DN25, la intrarea în localitate.
Din cele 10 persoane aflate la bord, o victimă este decedată și încarcerată, două persoane sunt preluate de ambulanțe SAJ Galați și SMURD Galați, cu traumatisme și contuzii minore, pentru a fi transportate la Spitalul Clinic Județean de Urgență Galați.
Alte două victime sunt în curs de evaluare efectuată de medicul de pe ambulanța SMURD tip C. Restul persoanelor autoevacuate sunt conștiente.
S-au deplasat o autospecială de stingere de la Ivești, o autoutilitară pentru descarcerare, trei ambulanțe SMURD, și "autospeciala de transport victime multiple", au transmis reprezentanții ISU Galați.
Din primele informații, șoferul în vârstă de 54 de ani, în timp ce conducea un autobuz ce efectuează curse regulate Galați – Tecuci, pe DN 25, având direcția de deplasare către Tecuci, la ieșire din comuna Tudor Vladimirescu ar fi pierdut controlul direcției de deplasare, iar autovehiculul a părăsit partea carosabilă și s-a răsturnat pe o parte.
Persoana care a decedat în urma accidentului rutier este o femeie în vârstă de 48 de ani, din comuna Tudor Vladimirescu.
"La testarea alcoolscop a conducătorului auto, rezultatul a fost negativ.
În cauză, va fi întocmit un dosar penal pentru infracțiunile de ucidere din culpă și vătămare corporală din culpă", au anunțat reprezentanții IPJ Galați.